ബക്രീദ് ഇളവുകളല്ല കാരണം, കൊവിഡ് പ്രതിരോധത്തില് കേരളത്തിന് പിഴച്ചതെവിടെയെന്ന് തിരിച്ചറിഞ്ഞ് കേന്ദ്ര സംഘം വിലയിരുത്തല് ഇങ്ങനെ തിരുവനന്തപുരം: കേരളത്തില് കൊവിഡ് വ്യാപനം നിരീക്ഷിക്കാനെത്തിയ ആറംഗ കേന്ദ്ര സംഘം ആരോഗ്യമന്ത്രാലയത്തിന് പ്രാഥമിക റിപ്പോര്ട്ട് കൈമാറി. രോഗവ്യാപനത്തിന്റെ കാരണം ബക്രീദ് സമയത്ത് നല്കിയ ഇളവുകളല്ലെന്നും, ഹോം ഐസൊലേഷനില് വന്ന വിഴ്ചയാണെന്നുമാണ് വിദഗ്ദ്ധ സംഘത്തിന്റെ വിലയിരുത്തല്. സംസ്ഥാനത്ത് ഗുരുതരമായ രോഗലക്ഷണങ്ങളില്ലാത്ത കൊവിഡ് രോഗികള്ക്ക് വീടുകളിലാണ് ചികിത്സ നല്കിവരുന്നത്. രോഗികളിലെ ഗാര്ഹിക നിരീക്ഷണം പാളിയതാണ് രോഗവ്യാപനത്തിന്റെ കാരണമെന്നാണ് റിപ്പോര്ട്ടില് പറയുന്ന പ്രധാന കാരണം. നിരീക്ഷണത്തില് കഴിയുന്ന ചിലര് വീട്ടിലുള്ള മറ്റുള്ളവരുമായി അടുത്തിടപഴകുന്നു എന്നാണ് കേന്ദ്ര സംഘത്തിന്റെ കണ്ടെത്തല്. കേരളത്തിലെ വിവിധ ജില്ലകള് സന്ദര്ശിച്ച ശേഷമാണ് ആറംഗ സംഘം റിപ്പോര്ട്ട് തയ്യാറാക്കിയത്.